**Informatīvais ziņojums „Par atļauju Sabiedrības integrācijas fondam uzņemties saistības un īstenot projektu „Dažādi cilvēki. Atšķirīga pieredze. Viena Latvija” Eiropas Kopienas nodarbinātības un sociālās solidaritātes programmas „PROGRESS 2007–2013” sadaļas „Diskriminācijas apkarošana un dažādība” ietvaros”**

Kultūras ministrija ir sagatavojusi informatīvo ziņojumu par atļauju Sabiedrības integrācijas fondam uzņemties saistības un īstenot projektu „Dažādi cilvēki. Atšķirīga pieredze. Viena Latvija” (Different people. Various experiences. One Latvia) (turpmāk - projekts) Eiropas Kopienas nodarbinātības un sociālās solidaritātes programmas „PROGRESS 2007–2013” (turpmāk – PROGRESS programma) sadaļas „Diskriminācijas apkarošana un dažādība” ietvaros.

Projekta nepieciešamības pamatojums:

Saskaņā ar Eiropas Parlamenta un Padomes 2006.gada 24.oktobra lēmuma Nr.1672/2006/EK 1.pantu, PROGRESS programma izveidota, lai finansiāli palīdzētu īstenot Eiropas Savienības (turpmāk – ES) mērķus nodarbinātības un sociālo jautājumu jomā, ka arī stimulētu pārmaiņas un ieviestu modernus risinājumus šādās apakšjomās: nodarbinātība, sociālā integrācija, darba apstākļi, diskriminācijas apkarošana un dažādība un dzimumu līdztiesība. PROGRESS programmu, atšķirībā no ES fondiem, Eiropas Komisija (turpmāk – EK) administrē tieši – izsludinot projektu konkursu, izvērtējot projektu iesniegumus un uzraugot projektu īstenošanu. EK līdzfinansējums nevar pārsniegt 80 % no kopējiem projekta izdevumiem.

PROGRESS programma ir ES finanšu instrumentsnacionālajām aktivitātēm diskriminācijas novēršanā un vienlīdzības veicināšanā.

PROGRESS programmas „Diskriminācijas apkarošana un dažādība” jomas mērķis ir atbalstīt nediskriminēšanas principa faktisku īstenošanu:

1. uzlabojot izpratni par stāvokli attiecībā uz diskrimināciju, t.sk. izvērtējot esošo tiesību aktu, politikas un prakses efektivitāti un ietekmi;
2. atbalstot Kopienas antidiskriminācijas tiesību aktu īstenošanu, izmantojot efektīvu uzraudzību, organizējot nozarē strādājošajiem paredzētus seminārus un attīstot sadarbības tīklus starp specializētām struktūrām, kas darbojas nediskriminēšanas jomā;
3. palielinot informētību, izplatot informāciju un veicinot diskusijas par galvenajiem izaicinājumiem un politikas jautājumiem saistībā ar diskrimināciju un integrētu pieeju diskriminācijas apkarošanai visās Kopienas politikas jomās, arī starp sociālajiem partneriem, nevalstiskajām organizācijām (turpmāk – NVO) un citām ieinteresētām pusēm;
4. attīstot galveno Eiropas līmeņa tīklu spēju atbalstīt un turpmāk attīstīt Kopienas politikas mērķus un stratēģijas diskriminācijas apkarošanas jomā.

Līdz šim PROGRESS programmas sadaļas „Diskriminācijas apkarošana un dažādība” ietvaros Latvijā ir veiksmīgi īstenoti divi projekti: projektu „Latvija – vienlīdzība dažādībā III” 2007./2008.gadā īstenoja Īpašu uzdevumu sabiedrības integrācijas lietu sekretariāts (80% EK finansējums, 20% valsts budžeta finansējums) un projekts „Latvija – vienlīdzība dažādībā IV” 2008./2009.gadā – Tieslietu ministrija (75% EK finansējums, 25% valsts budžeta finansējums). Kultūras ministrijas 2011.gadā PROGRESS programmas sadaļas „Diskriminācijas apkarošana un dažādība” projektu konkursa ietvaros iesniegtais projekts „Latvija – vienlīdzība dažādībā VI” (LED VI) netika atbalstīts.

Kultūras ministrija ir nacionālā institūcija, kas atbildīga par nacionālās identitātes, pilsoniskās sabiedrības un integrācijas politikas, t.sk. pretdiskriminācijas politikas, koordinēšanu un ieviešanu.

Nacionālās identitātes, pilsoniskās sabiedrības un integrācijas politikas pamatnostādnēs 2012. – 2018.gadam (apstiprinātas ar Ministru kabineta 2011.gada 20.oktobra rīkojumu Nr.542) (turpmāk - pamatnostādnes) kā viena no galvenajām sabiedrības integrācijas attīstību traucējošām problēmām ir norādīts visaptverošas diskriminācijas pārraudzības un novēršanas sistēmas trūkums, kā arī regulāru pētījumu un informatīvo kampaņu trūkums par sociālo atstumtību un diskriminācijas problēmām Latvijas sabiedrībā.

Lai veicinātu sociāli atstumto grupu iekļaušanos sabiedrībā un novērstu diskriminācijupamatnostādņu rīcības plānā ir paredzēti vairāki uzdevumi diskriminācijas apkarošanas un romu integrācijas jomā, kā, piemēram,:

* Informēt sabiedrību un apmācīt dažādu palīdzošo profesiju speciālistus par iecietību un sociālo atstumtību, starpkultūru kompetencēm, tiesu praksi attiecībā uz diskrimināciju (1.3.3.uzdevums);
* Pretdiskriminācijas pārraudzības un novērtēšanas sistēmas attīstība (1.3.4.uzdevums);
* Atbalsta pasākumi romu integrācijai, izglītības un nodarbinātības līmeņa paaugstināšanai, kā arī veselības un sociālās aprūpes un mājokļu pakalpojumu pieejamības jomā (1.3.6.uzdevums).

Ņemot vērā pamatnostādņu rīcības plānā paredzētos uzdevumus diskriminācijas apkarošanas un romu integrācijas jomā, kā arī izvērtējot PROGRESS programmas projektu konkursa „Support to national activities aiming at combating discrimination and promoting equality” nolikuma (turpmāk – projektu konkursa nolikums) 4.1.punktā ietvertās iespējas, Kultūras ministrijanodeva tiesībasSabiedrības integrācijas fondam (turpmāk – SIF) veikt PROGRESS programmas projekta iesnieguma izstrādi un iesniegšanu, ka arī projekta apstiprināšanas gadījumā tā īstenošanu, vienlaikus paredzot SIF projekta iesnieguma apstiprināšanas gadījumā nodrošināt projektu konkursā noteikto līdzfinansējumu saskaņā ar Ministru kabineta 2010.gada 18.maija noteikumiem Nr.464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Izvēloties SIF par PROGRESS programmas projekta izstrādātāju un īstenotāju, Kultūras ministrija ņēma vērā SIF ilggadējo pieredzi un kompetenci.

Saskaņā ar Sabiedrības integrācijas fonda likuma 3.panta pirmo daļu SIF mērķis ir finansiāli atbalstīt un veicināt sabiedrības integrāciju. Vairāk kā 11 gadu darbības laikā Sabiedrības integrācijas fonds ir vairākkārtīgi akreditēts un uzkrājis pieredzi ES finanšu instrumentu PHARE un Pārejas programmas, Eiropas Sociālā fonda (2004. – 2006.gada, 2007. – 2013.gada), Eiropas Ekonomikas zonas un Norvēģijas valdības divpusējā finanšu instrumenta, Latvijas un Šveices sadarbības programmas, u.c. īstenošanā. SIF ilgstoši īsteno aktivitātes, kas vērstas uz demokrātiskas, saliedētas pilsoniskas sabiedrības veidošanu un dažādu sabiedrības grupu savstarpēju sapratni, balstoties uz kopējām pamatvērtībām. Savukārt Sabiedrības integrācijas fonda likuma 4.panta 7.apakšpunkts piešķir SIF tiesības nodrošināt mērķim atbilstošu ES politiku instrumentu un ārvalstu finanšu palīdzības finansēto programmu ieviešanu.

2012.gadā jūnijā Kultūras ministrija izveidoja *Ad-hoc* darba grupu (2012.gada 13.jūnija rīkojums Nr.6-1-152), kurā tika iesaistīti pārstāvji no Kultūras ministrijas un Labklājības ministrijas, Tiesībsarga biroja, Latvijas Darba devēju konfederācijas, Tirdzniecības un rūpniecības kameras, nevalstiskās organizācijas „Izglītības iniciatīvu centrs”, un kas izstrādāja ietvardokumentu atbilstoši PROGRESS programmas projektu konkursa nolikuma prasībām (11.4.apakšpunkts).

2012.gada jūnijā SIF sadarbībā ar nevalstisko organizāciju „Latvijas Cilvēktiesību centru” un Latvijas Tiesnešu mācību centru, saskaņā ar *Ad-hoc* darba grupas sagatavoto ietvardokumentu, izstrādāja projekta iesniegumu un 2012.gada augustā iesniedza to PROGRESS programmas projektu konkursa administrācijai.

Projekts ir saņēmis augstu novērtējumu un 2013.gada 25.februārī EK apstiprinājusi projekta īstenošanu, tādējādi ir radīta iespēja Latvijai īstenot aktivitātes, lai cīnītos pret diskrimināciju, kas balstīta uz dzimuma, rases vai etniskās piederības, reliģijas vai ticības, invaliditātes, vecuma vai seksuālās orientācijas pamata, kā arī, lai sekmētu nediskriminācijas principu iedzīvināšanu.

Projekta apraksts:

Projekta mērķis ir identificēt jaunas un inovatīvas pieejas un pieredzes, lai īstenotu aktīvas rīcības pretdiskrinimācijas un vienlīdzības principu iedzīvināšanai, īpaši pievēršot uzmanību pretdiskriminācijas integrētajai pieejai un informācijas sniegšanai profesionāļiem un sabiedrībai kopumā Latvijā.

Mērķa sasniegšanai ir noteikts aktivitāšu kopums ar konkrētiem mērķiem un sasniedzamajiem rezultātiem. Projekta ietvaros ir plānots: (1) veikt salīdzinošo judikatūras analīzi starp noteiktām ES dalībvalstīm, lai turpmāk situācijas testēšanas un statistikas izmantošanas metodes varētu tikt izmantotas kā pierādījums diskriminācijas gadījumos un tiesiskajai aizsardzībai; (2) ieviest nediskriminācijas politikas efektīvu uzraudzības sistēmu; (3) dažādu jomu speciālistu (valsts, pašvaldību un NVO darbinieki un augsta līmeņa profesionāļi, tiesneši, juristi, prokurori un advokāti, sabiedrisko attiecību un komunikāciju speciālisti) kapacitātes stiprināšana par nediskriminācijas un vienlīdzības jautājumiem, kā arī par dažādības vadību; (4) iniciatīvas, lai palielinātu izpratni par romu tautības cilvēkiem un viņu integrāciju Latvijas sabiedrībā; (5) uzlabot un nostiprināt sabiedrības informētību par diskriminācijas apkarošanas jautājumiem.

Projekta ietvaros plānotās aktivitātes:

1. Salīdzinošās judikatūras analīzes veikšana starp dažādām ES dalībvalstīm, lai turpmāk situācijas testēšanas un statistikas izmantošanas metodes varētu tikt izmantotas kā pierādījums diskriminācijas gadījumos un tiesiskajai aizsardzībai. Aktivitātes rezultātā tiks veikts pētījums un sagatavots pārskats (drukas formātā), ka arī izstrādātas rekomendācijas politikas veidotājiem.
2. Nediskriminācijas politikas efektīvās uzraudzības sistēmas izstrāde un ieviešana. Aktivitātes rezultātā tiks izveidots sadarbības tīkls starp valsts pārvaldes institūcijām un NVO, sagatavotas vadlīnijas uzraudzības sistēmas izveidei, veikts pētījums (drukas formātā), ka arī izstrādātas rekomendācijas politikas veidotājiem.
3. Dažādu jomu speciālistu (valsts, pašvaldību un NVO darbinieku, augsta līmeņa profesionāļu, tiesnešu, juristu, prokuroru un advokātu, sabiedrisko attiecību un komunikāciju speciālistu) izglītošana par nediskriminācijas un vienlīdzības jautājumiem, starpkultūru komunikāciju, kā arī par dažādības vadību. Aktivitātes rezultātā tiks apmācīti vairāk kā 200 dažādu jomu speciālisti.
4. Atbalsta aktivitātes romu tautības cilvēku integrācijai, īpaši pievēršot uzmanību izglītības jomai. Tiks īstenoti dažāda veida pasākumi (labās prakses izzināšana, pieredzes apmaiņas braucieni, reģionālās apaļā galda diskusijas), lai palielinātu sabiedrības izpratni par romu tautības cilvēkiem, diskriminācijas veidiem un izpausmēm, tādējādi veicinot romu integrāciju Latvijas sabiedrībā. Aktivitāšu rezultātā notiks divi pieredzes apmaiņas braucieni uz ES valstīm, noorganizētas piecas apaļo galdu diskusijas reģionos par romu izglītības jautājumiem, sagatavotas labās prakses vadlīnijas politikas veidotājiem un pašvaldības speciālistiem, izdots informatīvais materiāls par aktivitātes rezultātiem.
5. Aktivitātes sabiedrības informētības līmeņa uzlabošanai par diskriminācijas novēršanas jautājumiem. Aktivitāšu rezultātā tiks izstrādāts un ieviests komunikāciju plāns, kura ietvaros tiks paredzēta regulāru tematisku/analītisku rakstu publicēšana, bukletu un citu informatīvi izglītojošo materiālu izstrāde un izvietošana sociālos mēdijos, radošo aktivitāšu t.sk. aktivitātes tematiskajās dienās (Tolerances diena, ES diena) organizēšana bērniem un jauniešiem. Papildus, lai sasniegtu pozitīvu rezonansi sabiedrībā tikts aktualizēti līdztiesības jautājumi. Aktivitātēs tiks iesaistīti Labas gribas vēstnieki – sabiedrībā populāri cilvēki, kas ar savu piemēru radīs labvēlīgus priekšnoteikumus dažādu sabiedrības grupu iesaistei, kā arī tiks organizēts Sabiedrības vienotības pasākums, tādējādi izsakot pateicību tiem aktīvajiem cilvēkiem, kas savā ikdienas darbā pievēršas nediskriminācijas jautājumiem.

Projekta īstenošanas laiks ir 12 mēneši. Projekta īstenošanu plānots uzsākt 2013.gada 1.augustā.

Projektu finansēšana:

Projektu finansēšana ir balstīta uz līdzfinansēšanas principu – EK programmu ietvaros piešķirtie granti nedrīkst nosegt visas projekta izmaksas.

Saskaņā ar projektu konkursa nolikuma 3.punktu EK piešķirtais finansējums nedrīkst pārsniegt 80% no kopējām projekta attiecināmajām izmaksām. Līdz ar to vismaz 20% no attiecināmajām izmaksām ir jālīdzfinansē projekta pieteikuma iesniedzējiem un/vai to partneriem, asociētajiem partneriem vai no jebkuriem citiem līdzekļiem, ar nosacījumu, ka tie nav ES budžeta līdzekļi.

Saskaņā ar EK programmas atklātā projektu iesniegumu konkursa noteikumiem avansā tiek izmaksāti 70% no EK piešķirtā finansējuma (granta), tādēļ projekta īstenotājiem papildus minētajam 20% līdzfinansējumam ir jānodrošina priekšfinansējums 20% apjomā no EK piešķirtā finansējuma. Priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK.

Balstoties uz EK izvirzītajiem nosacījumiem projekta vērtēšanas laikā proporcija ir EK piešķirtais finansējums (grants) - 78,52%, projekta īstenotāja līdzfinansējums - 21,48%.

Saskaņā ar PROGRESS programmas projektu konkursa Vadlīniju projekta iesnieguma sagatavošanai (*Guide for Applicants - Action Grants 2012*) 3.1.punktu, pievienotās vērtības nodokļa izmaksas tiek atzītas par neattiecināmām izmaksām, tādēļ projekta īstenotājam šīs izmaksas ir nepieciešams finansēt no saviem līdzekļiem.

Paredzēta projekta finansējuma apjoms un tās sadalījums:

Projekta kopējais budžets ir EUR 304 117,56 (LVL 213 735,03), tai skaitā projekta attiecināmās izmaksas ir EUR 284 354,05 (LVL 199 845,16), no kurām EK finansējums ir EUR 223 274,80 (LVL 156 918,42), valsts budžeta līdzfinansējums ir EUR 61 079,25 (LVL 42 926,74), un finansējums neattiecināmo izmaksu (PVN valsts iestādēm nav attiecināmās izmaksas) segšanai – EUR 19 763,51 (LVL 13 889,87).

Projekta paredzēto izdevumu detalizēts apraksts:

* izdevumi atlīdzībai – EUR 182 613,55 (LVL 128 341,53) (atlīdzība ar PVN neapliekas);
* izdevumi pakalpojumiem un precēm – EUR 121 504,01 (LVL 85 393,50), tai skaitā PVN EUR 19 763,51 (LVL 13 889,87) (izdevumi pakalpojumiem un precēm, kas apliekas ar PVN 21% likmi, ir EUR 101 568,01 (LVL 71 382,40), tai skaitā summa bez PVN – EUR 83 940,50 (LVL 58 993,72) un PVN 21% summa – EUR 17 627,51 (LVL 12 388,68); izdevumi pakalpojumiem, kas apliekas ar PVN 12% likmi, ir EUR 19 936,00 (LVL 14 011,10), tai skaitā summa bez PVN – EUR 17 800,00 (LVL 12 509,91) un PVN 12% summa – EUR 2 136,00 (LVL 1 501,19).

Papildus nepieciešams finansējums no valsts budžeta priekšfinansējuma nodrošināšanai – EUR 47 959,43 ( LVL 33 706,08).

Līdz ar to, noapaļojot, kopējais maksimālais projektu īstenošanai nepieciešamais līdzfinansējuma, neattiecināmo izmaksu finansējuma un priekšfinansējuma apjoms no valsts budžeta ir EUR 128 803 (LVL 90 523).

Projekta īstenošanai nepieciešamā finansējuma sadalījums pa gadiem (LVL):

|  |  |  |  |
| --- | --- | --- | --- |
| **Finansējuma avots un izmaksu veids** | **2013.gads** | **2014.gads** | **Kopā** |
| EK finansējums (grants) | 42 715 | 80 498 | 123 213 |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projektu noslēguma) | 11 686 | 22 020 | 33 706 |
| Valsts budžeta līdzfinansējums | 14 882 | 28 045 | 42 927 |
| Neattiecināmo izmaksu kopsumma | 4 436 | 9 454 | 13 890 |
| Kopā no valsts budžeta nepieciešamais finansējums | 31 004 | 59 519 | 90 523 |

Finanšu un procentuālais sadalījums pa izmaksu veidiem ir indikatīvs un var mainīties atkarībā no tā, kad tiks noslēgts līgums ar EK un tiks uzsākta tā īstenošana. Finansējuma apmērs šobrīd aprēķināts projekta iesnieguma līmenī un varētu tikt precizēts (samazināts), ja EK lūgs precizēt tā plānoto budžetu.

EK piešķirtais finansējums  EUR 223 275 (LVL 156 919) apmērā tiks ieskaitīts SIF budžeta programmā 67.00.00 „Eiropas Kopienas iniciatīvas projektu un pasākumu īstenošana”, apakšprogrammā 67.06.00 „Eiropas Kopienas iniciatīvas projekta īstenošana”.

Valsts budžeta līdzfinansējums LVL 42 927, priekšfinansējums LVL 33 706 apmērā un finansējums neattiecināmo izmaksu segšanai LVL 13 890 tiks nodrošināts saskaņā ar Ministru kabineta 2010.gada 18.maija noteikumiem Nr.464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. 2014. gadā plānota projekta īstenotāja veiktā priekšfinansējuma atmaksa valsts pamatbudžetā LVL 33706 apmērā. Saskaņā ar EK programmu projektu atklāto iesniegumu konkursa noteikumiem priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK. Projekta īstenotājs minētos līdzekļus saņems kā ārvalstu finanšu  palīdzību un veiks atmaksu valsts budžetā.

Papildus nepieciešamais finansējums tiks nodrošināts, veicot līdzekļu pārdali no 74. resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” uz Sabiedrības integrācijas fonda programmu atbilstoši Ministru kabineta 2010. gada 18. maija noteikumos Nr. 464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārejās ārvalstu finanšu palīdzības līdzfinansēto projektu un pasākumu īstenošanai” noteiktajam.

Ņemot vērā minēto, Kultūras ministrija ir sagatavojusi informatīvajam ziņojumam pievienoto Ministru kabineta sēdes protokollēmuma projektu, kas paredz atbalstīt SIF projektam nepieciešamo līdzfinansējumu un priekšapmaksu LVL 90 523 apmērā laika periodā no 2013.gada līdz 2014.gadam, tajā skaitā 2013.gadā – LVL 31 004 apmērā, 2014.gadā – LVL 59 519 apmērā.

Paskaidrojums par nepieciešamību segt neattiecināmās izmaksas (PVN izmaksas).

2012.gadā augustā, izstrādājot projekta pieteikumu, Kultūras ministrija un SIF nevarēja paredzēt vai EK apstiprinās projektu, ka arī projekta īstenošanai piešķirtā finansējuma apmēru, un tāpēc nebija iespēju aprēķināt un pieprasīt nepieciešamo finansējumu neattiecināmo izmaksu (PVN izmaksas) segšanai.

Kultūras ministres vietā –

tieslietu ministrs J.Bordāns

Vīza: Valsts sekretārs                                                                  G.Puķītis

29.05.2013. 16:04

2208

L.Naudiša

tālr.: 67330213, fakss: 67330293

[Linda.Naudisa@km.gov.lv](mailto:Linda.Naudisa@km.gov.lv)